#### **Reguleringsmyndigheten for energi (RME)**

# Foreløpig høringssvar fra Grønn Byggallianse og Norsk Eiendom - Forslag om innføring av modell for deling av overskuddsproduksjon

Vi viser til høringsforslag om regelverk for deling av fornybar kraftproduksjon. Dette dokumentet beskriver høringsinnspillene fra Grønn Byggallianse og Norsk Eiendom.

Vi er meget positive til forslaget om at produsenter av fornybar kraft kan dele produksjonen sin med øvrige nettkunder på samme eiendom. Vi har lenge påpekt at dagens regulative begrensninger for å gjøre dette er et viktig hinder for utbygging av solkraft. Det gir redusert kost/nytte-verdi for utbygger og gir uheldige effekttopper. Med foreslåtte EU-krav om solproduksjon på alle større bygg, blir denne problemstillingen enda viktigere.

De fleste moderne kontor- og forretningsbygninger har et netto kjøle- og varmebehov over året. Det er også ofte en tidsforskyvning mellom lokal energiproduksjon, for eksempel solfangere og solceller, og lokal bruk av energien, spesielt i svært energiambisiøse bygg. Dersom det lokale nettet benyttes for å håndtere disse tidsforskyvningene vil det føre til effekttopper. Dette vil være et økende problem etter hvert som lavutslippssamfunnet utvikles og lokal energiproduksjon i bygg skaleres opp. Det gir både best økonomi for utbygger og best samfunnsnytte dersom byggeier gis anledning til å bygge ut og fordele solenergi til andre bygg og dermed ta ned effekttoppene i nabolaget. Vi kan da utsette utbygging av hovednettet.

Vi har følgende innspill til det konkrete forslaget:

* Vi støtter at ordningen gjelder for alle byggtyper, også næringsbygg, og ikke kun begrenses til boliger.
* Vi er positive til at RME vil pålegge nettselskapene å innhente informasjon om, og registrere installert effekt for alle anlegg som mater kraft inn på nettet, slik at en nasjonal oversikt over total energiproduksjon blir muliggjort.

Endelig vil vi bemerke betydningen av at egenprodusert strøm på tvers av de ulike eiendommene som sorterer inn under samme bygningskompleks og/eller boligselskap må også kunne deles. Her vil vi vise til vårt innspill av 28. april 2022 til Meld. St. 36 (2020-2021) Energi til arbeid - langsiktig verdiskaping fra norske energiressurser, Meld. St. 11 (2021-2022) Tilleggsmelding til Meld. St. 36 (2020-2021) Energi til arbeid - langsiktig verdiskaping fra norske energiressurser og til innspill av 25. mai 2022 til Energikommisjonen, der vi fremhever:

* «**Kommisjonen bør foreslå endringer i relevant regelverk slik at lokal energiproduksjon i bygg kan utnyttes av nabobygg**

Bygg egner seg ofte godt for bruk av solfangere og solceller, men potensialet i byggenes takflater og fasader er lite utnyttet. Teknologi og lønnsomhet i sol er demonstrert, ikke minst gjennom Powerhouse-prosjektene, som produserer mer energi enn byggene forbruker. Powerhouse Brattørkaia i Trondheim produserer 500 000 kilowattimer (kWh) årlig, hvorav halvparten er overskuddsstrøm. Kraftoverskuddet kan selges til seks andre bygg som står i klynge rundt bygget, eller til å lade de fylkeskommunale elbussene som parkerer ved bygget. Men regelverket tillater ikke slik kraftutveksling, fordi kjøperne av kraften ikke har samme organisasjonsnummer som produsent. Her må det skje en endring. Morgendagens energiløsning må inkludere desentralisert produksjon og distribusjon, slik at behovet for utbygging av det eksisterende kraftnettet kan reduseres. Regelverket må endres slik at det er tilpasset dagens og fremtidens muligheter for kraftdistribusjon».